Vähem kui ühe inimpõlvega on Eesti tundmatuseni muutunud. Linnadesse on kerkinud kaubanduskeskused, kõrghooned ja uued kortermajad ilma, et oleks planeeritud terviklikku linnakeskkonda, kus oleks hea elada. Nüüd on käes aeg uute oludega kohaneda. Vastmoodustunud asumid tuleb kujundada elamiskõlblikeks, et neist ei saaks ninakirtsutamapanevad magalad. "Ühes majas elavatest inimestest" peaksid saama naabrid selle sõna kõige paremas mõttes, kes üheskoos oma maja ning asumi heaolu ja -korra eest seista sooviksid. Linnainimene peab saama end koduselt tunda kogu linnas, mitte alles siis, kui korteriuks on turvaliselt seestpoolt suletud.